Video: Gestremde sanger het SA gaandeSumarie Jordaan (Foto: Verksaf) Sumarie Jordaan, ŉ 19-jarige student van Brackenfell naby Kaapstad, het Suid-Afrikaners gaande met haar eerste musiekvideo wat ten doel het om ŉ goeie boodskap oor gestremdhede te deel. Dié musiekvideo, genaamd “Verander jou siening”, is eers Donderdag uitgereik, maar het reeds byna 100 000 trefslae gekry. Die kommentaar op die video is ook oorweldigend positief met mense wat Jordaan loof vir die mooi boodskap wat sy deel. Jordaan het beperkte gehoor in albei ore en is serebraal gestremd aan haar linkerkant. Haar tweelingsuster, Elanza, wat ook in die video te sien is, is ŉ kwadrupleeg en moet gebruik maak van ŉ elektriese rolstoel. Jordaan het Vrydag aan Maroela Media gesê sy het “Verander jou siening” geskryf om mense te help verstaan hoe om met gestremde mense om te gaan. Sumarie Jordaan (Foto: Verksaf) “Altyd as ons in winkelsentrums gestap het toe ons jonger was, het mense na ons toe gekom. Ek het besef daar is soveel omgee en so baie liefde wat mense wil gee. Hulle is net nie heeltemal seker hoe om dit te doen nie,” verduidelik sy. “Dít is wat ek wil uitdra, ek wil vir hulle oplossings gee, en vir hulle wys hoe hulle daardie liefde en omgee vir gestremdes kan wys. Ek wil sê dat almal eintlik dieselfde is, ons [gestremdes] doen net dinge ŉ bietjie anders as die res,” sê sy. Jordaan vertel dat sy een oggend, twee jaar gelede, om eenuur wakker geskrik het met dié liedjie in haar kop. “Die woorde vir die liedjie het net begin kom, ek het toe besluit ek moet dit neerskryf. In ŉ kwessie van ŉ halfuur het ek dit klaar geskryf,” sê sy. “Die woorde het net so maklik gekom, dit was regtig ŉ teken vir my dat dit van God af kom.” Jordaan het uiteindelik die geleentheid gekry om die liedjie op te neem toe die liedjieskrywer en sanger Pierre Rossouw haar liedjie gehoor en haar gehelp het om dit op te neem. Die musiekvideo is in Januarie geskiet en Donderdag kon sy dit uiteindelik met die wêreld deel. “Ek het baie gebid en met God gepraat hieroor. Ek het geweet dit is iets heeltemal anders en ŉ inspirerende liedjie, maar ek het nooit gedink dit gaan só goed doen nie,” sê sy. “Die ding is, ek kon alles doen wat ek moes om die liedjie te maak, maar die oomblik wanneer die video uitgereik word, is my hande afgekap en is dit in God se hande. Hy is dan in beheer, en nou kan ons sien wat Hy laat gebeur. Dit is weer eens vir my ŉ teken dat dit van Hom af kom,” sê sy. VERANDER JOU SIENING Hierdie is my heel eerste lied, ekself laat sit my nie af van enige teken van gestremdheid nie… My liedjie se naam is VERANDER JOU SIENING… Ek self het die liedjie geskryf, en die opgeneem by Poet Productions. Baie dankie aan almal wat my elke dag aanmoedig om voorentoe te gaan…Mattheus 19 v 26… Posted by Sumarie Jordaan on Wednesday, February 6, 2019